Erba' snin ilu pajjiżna vvota għall-bidla bl-aktar mod b'saħħtu u ta lill-Partit Laburista mandat b'saħħtu biex iwettaq l-ikbar riformi f'dawn l-aħħar snin. L-arja ta' pożittività u ottimiżmu li kien hawn bħal dan iż-żmien erba' snin ilu kienu ġejjin minn sens ta' liberazzjoni ta' tliet xhur kampanja elettorali, ta' ħames snin ta' inċertezza politika, imma wkoll ta' snin ta' deċiżjonijiet ħżiena li kienu qed jaqtgħu nifs pajjiżna. Huwa bix-xieraq li l-Gvern jispjega f'dettall fejn wasal wara erba' snin ħidma. Erba' snin ta' xogħol bla heda, enerġija ġdida. Imma fuq kollox erba' snin ta' affarijiet li saru għall-ewwel darba f'pajjiżna waqt din il-leġiżlatura. L-ekonomija ta' Malta hija fost l-aqwa fl-Ewropa. Fl-aħħar sentejn mhux biss ilħaqna l-livell ta' tkabbir mistenni, iżda qbiżnieh. Fl-2015 biss biss kellna rekord ta' tkabbir ekonomiju ta' 6.3%. Jekk dan ma kienx biżżejjed, fl-2016 Malta reġgħet qabżet l-aspettattivi kollha meta kellna tkabbir ekonomiku ta' 5%. Id-defiċit naqqasnieh għall-inqas livelli possibbli, qrib iż-żero fil-mija. Qed niġu viċin li nibbilanċjaw il-kotba ta' Malta għall-ewwel darba fl-istorja tagħna. Id-dejn qabad it-triq tan-niżla. Iżda dawn huma n-numri li jagħmlu l-ekonomija tagħna waħda b'saħħitha. It-test ta' kull Gvern hu kif dawn il-figuri qed jilħqu lin-nies. U dan huwa t-test veru li wara erba' snin qed inħossu li wasalna għalih. Kienet bis-saħħa ta' ekonomija b'saħħtiha li: • Il-prezzijiet tal-ħajja ta' kuljum inżammu f'livelli baxxi. • Raħsu l-kontijiet tad-dawl u tal-ilma. • Naqsu t-taxxi għal kulħadd. • Żdiedu l-pagi ta' min hu fuq paga minima. • Żdiedu l-pensjonijiet. • Naqsu l-waiting lists fl-isptarijiet. • Ma għadekx tisma' b'mediċini out-of-stock. • Żdiedu l-istipendji tal-istudenti sena wara l-oħra. • Ingħata ċ-childcare b'xejn għal kulħadd . • Intlaħaq rekord fuq rekord fit-turiżmu. • Kien hawn livelli rekord ta' investiment barrani u lokali. • Ingħataw drittijiet ċivili u llum pajjiżna jinsab fuq quddiem fid-dinja f'dawk li huma drittijiet ċivili. • Daħal l-IVF b'xejn għall-koppji li ma jistax ikollhom tfal. U dawn huma biss ftit mill- affarijiet li ġraw għall-ewwel darba f'din il-leġiżlatura. Dawn ma setgħux isiru kieku ma kellniex ekonomija b'saħħitha. Ma setgħux isiru kieku ma tteħdux deċiżjonijiet sodi minn Prim Ministru li kien determinat idawwar ir-rotta ekonomika ta' pajjiżna. Ir-riflessjoni li għandu jagħmel kulħadd f'għeluq ir-raba' sena ta' dan il-Gvern hija: • Trid treġġa' l-arloġġ lura fuq dawn il-kisbiet kollha? • Trid tara l-livell tal-ħajja tiegħek jerġa' jaqa' lura għal-livelli li kien qabel Marzu 2013? • Trid terġa' tara l-kontijiet jogħlew? • Trid li l-prezzijiet tal-ikel jaqbdu jogħlew? • Il-mediċini lura out-of-stock? • L-isptar ma jlaħħaqx mad-domanda bin-nies fil-kurituri? • Jew waiting lists ta' snin għal operazzjonijiet li llum qed isiru fi żmien ftit ġimgħat? Daqs kemm kien importanti li fl-2013 ikollna bidla fid-direzzjoni huwa daqstant importanti llum illi nżommu d-direzzjoni tajba li qbadna bħala pajjiż matul din il-leġiżlatura. Ikun żball jekk xi ħadd jemmen li l-affarijiet jistgħu jibqgħu mexjin 'il quddiem ikun min ikun fil-Gvern. It-theddida għal dan kollu għandha partit u għandha isem: Partit Nazzjonalista u Simon Busuttil. Id-deċiżjoni li qed toqrob għall-Maltin u l-Għawdxin hija ta' għażla bejn id-direzzjoni t-tajba li ta lil pajjiżna Joseph Muscat, jew treġġax l-arloġġ lura fuq il-pajjiż permezz ta' Simon Busuttil. Sar ħafna. Iżda fadal ħafna xogħol xi jsir. Erba' snin wara, Joseph Muscat qed joffri lill-Maltin u Għawdxin iktar ħidma, iktar enerġija u iktar kisbiet mingħajr l-ebda sinjali ta' għeja.